# Mar Cabra

María del Mar Cabra Valero (Madril, 1983ko ekainaren 14a) madrildar irakaslea, ikerketa kazetaria eta datuen analisian espezialista da.

## Bizitza

Ikus-entzunezko Komunikazioan lizentziatu zen Madrilgo Unibertsitate Konplutensean eta Ikerketa Kazetaritzan Masterra osatu zuen New Yorkeko Columbia Unibertsitatean, Fulbright beka bati esker.

### Ibilbidea

2004. urtean, Espainiako eta nazioarteko hainbat hedabidetan lan egiten hasi zen. Ikerlaria eta kazetaria izan zen BBCn, Espainiari buruzko gaietan. 2005. urtean erredaktore, bideokazetari eta produktore lan egiten hasi zen CNN+, El Mundo eta La Sexta hedabideetan.
2009. urtean Fullbright beka bat jaso zuen New Yorkeko Stabile de Ikerketa-kazetaritza Zentroan (Columbia Unibertsitatea) ikasteko. Hainbat sari eta ohore jaso zituen bertan, dokumental onenaren DuPont-Crichton saria, adibidez. Ameriketako Estatu Batuetan egon zen bitartean AEBko PBS telebista publikoan, Miami Heralden eta beste hedabide batzuetan, hala nola, The Huffington Post egunkarian aritu zen ikertzaile.
2011. urteaz geroztik, Ikerketa Kazetarien Nazioarteko Partzuergoko kidea da. Erakunde horretan 160 kazetari baino gehiago daude, eta elkarrekin lan egiten dute ikerketa transnazionaletan. Besteak beste, proiektu hauetan egin du lan: Secrecy for Sale: Inside the Global Offshore Money Maze (paradisu fiskalei buruzkoa), Skin and Bone (giza ehunen merkaturatzeari buruzkoa), Plunder in the Pacific eta Spain’s $8 Billion Fish (biak arrantza sektoreari buruzkoak).
Mar Cabra Espainian dauden datu-kazetaritzaren sustatzaileetako bat da. 2012an, Civio Herritarren Fundazioa zuzendu zuen. Irabazi-asmorik gabeko erakunde bat da, eta teknologia erabiltzen du gardentasun handiagoaren eta datu publikoetarako sarbide librearen alde egiteko.
2012ko abenduan, Open Knowledge Foundationeko Espainiako kapituluaren presidenteorde izendatu zuten. Fundazio hori datu irekiak eta ezagutza irekia sustatzen dituen irabazi-asmorik gabeko erakundea da.
Panamako paperen ikerketa aurrera eraman zuen nazioarteko kazetari taldeko kideetako bat izan zen Cabra eta 2017ko Pulitzer saria jaso zuen ikerketa, kazetaritza sakonaren kategorian. Madrilgo Prentsaren Elkarteak ere saritu zuen ikerketa hori, eta lan horretan parte hartu zuten kazetari espainiarrei 2016ko Urteko Kazetari Onenaren APM Saria eman zien.
Teknologia zalea da eta hiperkonektatua dago. Berak kontatzen duenez, gainezka egin zuen, eta Almeriako kostaldera erretiratzea erabaki zuen, deskonektatzeko eta meditatzeko. Bizpahiru urteren ostean, 2020an, itzulera iragarri zuen, teknologiaren aurrean kontzientzia kolektibo bat pizteko.
Urte batzuk geroago, lanbidera itzuli zen, barrutik aldatzeko. The Self-Investigation-etik egiten du hori: buru osasunaren inguruko elkarrizketa bultzatzen du, eta, bereziki, medioetan aldaketa bat egiteko oinarriak jartzen laguntzen du. Osasun mentala zaintzeko prestakuntza eskaintzen du.

## Sariak

* 2012. urtean, Madrilgo Prentsaren Elkarteak Mar Cabra saritu zuen urteko 30 urtetik beherako kazetari nabarmenenari Urteko Kazetari Gazteari APM saria emanez.
* 2017ko Pulitzer saria jaso zuen, Panamako paperak izenez ezagutzen den ikerketa egin zuten nazioarteko kazetarien taldeko kideetako bat izan zen eta.
* 2016an, Panamako paperen ikerketarekin (Mar Cabra horren parte izan zen) Urteko Kazetari Onenaren APM Saria jaso zuen.

## Erreferentziak

* ↑ «Perfil de Mar Cabra» Consorcio Internacional de Periodistas de Investigación.
* ↑ Mar Cabra: "El Pulitzer a papeles de Panamá es un premio al trabajo en equipo". 11 de abril de 2017.
* ↑ Martín, Xose. (14 de junio de 2017). «Papeles de Panamá: las grandes investigaciones periodísticas funcionan mejor si se hacen en colaboración» Asociación de la Prensa de Madrid.
* ↑ Lacort, Javier. (6 de septiembre de 2020). «De dar charlas TED y ganar un Pulitzer a retirarse de la gran ciudad y de lo digital: referentes de la tecnología saturados por la tecnología» Xataka.
* ↑ (Gaztelaniaz) Toro, Mariana. (2024-03-22). «Mar Cabra: «Es el momento de crear un periodismo que no machaque a las personas»» Ethic (Noiz kontsultatua: 2024-11-04).
* ↑ (Gaztelaniaz) Aragón, Heraldo de. (2022-10-01). «Mar Cabra, ganadora de un Pulitzer: "Fui tan lejos que no he podido volver a hacer el trabajo que más me gusta"» heraldo.es (Noiz kontsultatua: 2024-11-04).

## Kanpo estekak

* Bideoa: ¿Qué es el tecnoestrés?- Mar Cabraren azalpena
* Datuak: Q15727118
* Multimedia: Mar Cabra / Q15727118